b"\n_START_ARTICLE_\nCliffs of Moher\n_START_PARAGRAPH_\nCliffs of Moherin (iiriksi Aillte an Mhothair) rantakalliot sijaitsevat Liscannorin kunnassa Lounais-Burrenissa Doolinin l\xc3\xa4hettyvill\xc3\xa4, Claren kreivikunnassa Irlannissa. _NEWLINE_Jyrk\xc3\xa4nteet ovat Hag's Headin kohdalla 120 metri\xc3\xa4 korkeita ja O'Brienin tornin pohjoispuolella jopa 214 metri\xc3\xa4 korkeita. Jyrk\xc3\xa4nteilt\xc3\xa4 aukeaa yksi Irlannin vaikuttavimmista n\xc3\xa4kymist\xc3\xa4, ja sateettomana p\xc3\xa4iv\xc3\xa4n\xc3\xa4 sielt\xc3\xa4 saattaa n\xc3\xa4hd\xc3\xa4 aina Aransaarille saakka kuten my\xc3\xb6s Connemaran laaksot ja kukkulat._NEWLINE_O'Brienin torni on py\xc3\xb6re\xc3\xa4 kivitorni suurin piirtein kallioiden keskiosassa. Tornin rakennutti vuonna 1835 Sir Cornellius O'Brien, joka oli Irlannin kuninkaan Brian Borun j\xc3\xa4lkel\xc3\xa4inen. Torni toimi jo tuolloin n\xc3\xa4k\xc3\xb6alatornina sadoille turisteille. Moherin torni, joka sijaitsee Hag's Headilla on neli\xc3\xb6nmuotoinen kiviraunio. Sen oletetaan olevan vartiotorni Napoleonin ajoilta.\n_START_SECTION_\nLuonto\n_START_PARAGRAPH_\nJyrk\xc3\xa4nteet muodostuvat p\xc3\xa4\xc3\xa4asiassa namurialaisesta savi- ja hiekkakivest\xc3\xa4; vanhimmat kivet on l\xc3\xb6ydetty jyrk\xc3\xa4nteiden alta. Kalliolla voi n\xc3\xa4hd\xc3\xa4 300 miljoonaa vuotta vanhoja joenuomia._NEWLINE_Jyrk\xc3\xa4nteill\xc3\xa4 el\xc3\xa4\xc3\xa4 useita el\xc3\xa4inlajeja \xe2\x80\x93 valtaosa niist\xc3\xa4 lintuja, joita on arviolta noin 29 eri lajia ja yhteens\xc3\xa4 30\xc2\xa0000 yksil\xc3\xb6\xc3\xa4. Kenties mielenkiintoisin lintulajeista on lunni, joita el\xc3\xa4\xc3\xa4 suurissa yhdyskunnissa jyrk\xc3\xa4nteiden erist\xc3\xa4ytyneiss\xc3\xa4 osissa ja l\xc3\xa4heisell\xc3\xa4 Goat Islandilla. Alueella esiintyy my\xc3\xb6s haukkoja, lokkeja, karimetsoja, korppeja sek\xc3\xa4 alppivariksia.\n_START_SECTION_\nTurismi\n_START_PARAGRAPH_\nCliffs of Moher on yksi Irlannin suosituimmista turistikohteista. Kalliot miellet\xc3\xa4\xc3\xa4n usein Irlannin t\xc3\xa4rkeimm\xc3\xa4ksi ja hienoimmaksi turistin\xc3\xa4ht\xc3\xa4vyydeksi: siell\xc3\xa4 vieraili vuonna 2006 noin miljoona turistia._NEWLINE_Claren kreivikunnan neuvosto on kehitt\xc3\xa4nyt kohdetta, jotta vierailijat voisivat kokea n\xc3\xa4ht\xc3\xa4vyyden ilman, ett\xc3\xa4 itse kohteelle aiheutuisi kohtuutonta vahinkoa. Linjauksen mukaisesti Cliffs of Moherin vierailijakeskus on rakennettu mahdollisimman huomaamattomasti m\xc3\xa4en sis\xc3\xa4lle. Keskus on my\xc3\xb6s ymp\xc3\xa4rist\xc3\xb6yst\xc3\xa4v\xc3\xa4llinen: se k\xc3\xa4ytt\xc3\xa4\xc3\xa4 uusiutuvaa energiaa kuten maal\xc3\xa4mp\xc3\xb6\xc3\xa4 ja -viilennyst\xc3\xa4 sek\xc3\xa4 aurinkopaneeleita. Vierailijakeskus avattiin virallisesti helmikuussa 2007 seitsem\xc3\xa4ntoista vuoden tarmokkaan rakentamisen sek\xc3\xa4 32 miljoonan euron j\xc3\xa4lkeen. _NEWLINE_IMAX-tyyppinen mediashow esittelee aluetta vierailijoille lintuperspektiivist\xc3\xa4 sek\xc3\xa4 vedenalaisia luolastoja jyrk\xc3\xa4nteiden juuressa. Cliffs of Moherin viralliset internetsivustot takaavat vierailijoille h\xc3\xa4mm\xc3\xa4stytt\xc3\xa4vi\xc3\xa4 kuvia sek\xc3\xa4 informaatiota kierroksista ja koulumatkoista.\n_START_SECTION_\nCliffs of Moher elokuvissa\n_START_PARAGRAPH_\nCliffs of Moher on esiintynyt elokuvissa muutamia kertoja. Tunnetuimpana varmastikin Harry Potter ja puoliverinen prinssi (2009) sek\xc3\xa4 Karkausvuosi (Leap Year) (2010)._NEWLINE_Lis\xc3\xa4ksi Cliffs of Moher kuvattiin Cliffs of Insanityn\xc3\xa4 vuoden 1987 elokuvassa Prinsessan ry\xc3\xb6st\xc3\xb6 (The Princess Bride). Samoin Cliffs of Moher n\xc3\xa4kyy David Leanin elokuvassa Ryan's Daughter (1970)."